  Виталий Пронин Д. ВоронцоваКрезьгур улӟиз, сцена усьтӥськиз - огезлэсь ортчыт мукетыз чебер, йӧно удмурт нылъёс, тӧдьы юсь кадь выросъёсын, син азьтӥ ортчо. Шумпотыса но синмаськыса синкылиосы ик потӥзы.Соку ик тодам лыктӥз монэн одӥг арлыдогес пиосмуртлэн верамез: ми дыръя удмурт нылъёс чебересь ӧй вал. Оло, зэм но. Ми ас чебермес усьтыны ӧм быгатылэ - вакытэз мукет вал - секыт уж пачкатыса возиз.Нырысь ик вераме потэ ушъян кылъёсме. Нылашъёс возь вылысь бубыли кадь эркынэсь, тросэз соос огдыре ик киужлы но усточи, кырӟаны-вераны, эктыны, куасалляськыны но пӧрмыто. Эшъёссы юрттэмен, нылэз сётон, вӧйдыр, йӧ келян, семык возь, нумыр сюан, кубо дусым, тол пӧртмаськон но мукет калык сям-йылолъёсыз яркыт возьматӥзы. Но шӧдӥськиз ик вашкалазэ тодымтэзы, кылсярысь, бызись ныллы атай юртысь потэмезлэсь азьло ик йыраз айшон поно. Мукетыз ныл, айшонэныз йырзэ сэзъяса ик, ортчыт шумпотыса поръя. Куд-огез вашкала сямез кельтыны сюлмаськиллям, мукетъёсыз туала шӧм-буёл пыртылӥллям - шуом, вӧйдырез возьматыку.Котькудӥз ёрос аслэсьтыз вашкалаысен возиськись тусбуйзэ усьтӥз кадь потэ. Эгра, Якшур-Бӧдья, Дэри но Пичи Пурга ёросъёсысь нылъёс мусоесь гинэ, горд я ӵужпыръем йырсиё, тӧдьыкысъемесь. Дэбесысез, оло, будин выжыысь, югыт йырсиё, туж веськрес, ӝужыт (жаляса верано, та нылашез конкурслы тыро-пыдо дасяллямтэ). Татарстанысь чебераез вератэк ини, Алнаш, Можга но Шаркан ёросъёсысь дыдыкайёс (ваньзэс озьы шуэм потэ) - сьӧд но суд йырсиё. Нош Дария Воронцовалэн тусыз-буйыз но сямыз чылкак вашкала воршудъёс дырысен кужмо удмурт нылкышноез возьматэ кадь потӥз.Тросэз ёросъёс, та конкурсэ пыриськыны мылкыд карытэк, тодытэк-а, кылиллям. Огъя вераса, 25 пӧлысь 9-эз гинэ ас чеберайзэ возьматӥз (дас нылъёс пӧлысь кыкез уго Шарканысь вал).Конкурсэз радъясьёс ӵошатсконлэсь нимзэ «Чеберай» шуыса удмуртомытыны малпаллям. Мон сямен, солэн азьвыл «Чеберина» нимыз туж тупа вал. Нош вормисьсэ нылэз, зэмзэ но, чеберай шуыны туж иназ луэ. Кыкетӥ интые мон дыдыкаез пуктысал, собере гинэ - мусокаез. Малы тужгес удмурт сямо, тусбуё ныл, дыдыкай, куинетӥ интыын луыны кулэ?Со сяна, мыным но, мукетъёслы но ӧз яра, дыр, купальникъёсын поръян. «Чибинь бурдъёс» ке но вылазы луысал на, нылъёсмы чебер адскысалзы. Вашкалаос йырсиез гинэ но кымес азе поттыны лэзьылӥллямтэ, нош али... Ма карод, возьдаськонэз, «туж урод со висён» карыса, удмуртъёс пӧлысь улляло ни бере...Нылъёслэсь визьзэс сынан сярысь ке, со кытӥяз визьзэс туганлы пӧрмылӥз. Олеся Полатова та пумысен вераны шедьтӥз ук: тӥ монэ сураськоды (юри сураськоды, иське - авт.). Нош юанъёс кудӥзлы шуг, кудӥзлы капчи шедизы. Шуом, кин уз тоды Удмуртиысь тужгес бадӟым шурез? Яке - П. Чайковский Вотка карын вордскемын шуыса? Нош шаерамы кӧня ёрос? Уд ке тодӥськы, сцена вылын малпаськыны дыр ӧвӧл. Ярам, ми егит дыръя «Кто из 25?» телепередачаос луыло вал, тодытэк тодод...Ум шуэ возьдаськисьтэм, но шаплы нылъёслы, пушказы ватӥськемъёсызлы сярысь, вормонэ сузьтӥськыны капчигес. Соин ик ассэ усьтыны быгатытэк (дӥсьтытэк), ас палысьтым синмаськымон можга ныл вужере кылиз.Татьяна Чернова Туспуктӥз Владимир Беломорских Теги: Дэмен Иж Чеберай  